CELEX: C2007/020/47
Language: el
Date: 2007-01-27 00:00:00
Title: Υπόθεση T-383/06: Προσφυγή/ αγωγή της 19ης Δεκεμβρίου 2006 — Icuna.com κατά Κοινοβουλίου

27.1.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 20/31
            
         Προσφυγή/ αγωγή της 19ης Δεκεμβρίου 2006 — Icuna.com κατά Κοινοβουλίου
   (Υπόθεση T-383/06)
   (2007/C 20/48)
   Γλώσσα διαδικασίας: η γαλλική
   Διάδικοι
   
      Προσφεύγουσα/ ενάγουσα: Icuna.com SCRL (Braîne-le-Château, Βέλγιο) (εκπρόσωποι: J. Windey και P. de Bandt, δικηγόροι)
   
      Καθού/ εναγόμενο: Ευρωπαϊκό Κοινοβούλιο
   Αιτήματα της προσφεύγουσας/ ενάγουσας
   Η προσφεύγουσα/ ενάγουσα (στο εξής: προσφεύγουσα) ζητεί από το Πρωτοδικείο:
   
               —
            
            
               να ακυρώσει την απόφαση του Ευρωπαϊκού Κοινοβουλίου, της 1ης Δεκεμβρίου 2006, με την οποία επιλέχθηκε η προσφορά της εταιρίας MOSTRA και απορρίφθηκε η προσφορά την οποία υπέβαλε η προσφεύγουσα στο πλαίσιο του διαγωνισμού EP/DGINFO/WEBTV/2006/2003·
            
         
               —
            
            
               να διαπιστώσει την εξωσυμβατική ευθύνη της Κοινότητας και να υποχρεώσει το Ευρωπαϊκό Κοινοβούλιο να καταβάλει στην προσφεύγουσα ποσό 58 700 ευρώ ως αποζημίωση για τα έξοδα στα οποία υποβλήθηκε στο πλαίσιο του διαγωνισμού και χρηματικό ποσό προς ικανοποίηση της ηθικής βλάβης που υπέστη εξαιτίας προσβολής της φήμης της, καθώς και να διορίσει εμπειρογνώμονα προς εκτίμηση της ηθικής βλάβης αυτής·
            
         
               —
            
            
               εν πάση περιπτώσει, να καταδικάσει το Ευρωπαϊκό Κοινοβούλιο στα δικαστικά έξοδα.
            
         Ισχυρισμοί και κύρια επιχειρήματα
   Η προσφεύγουσα βάλλει κατά της αποφάσεως του Ευρωπαϊκού Κοινοβουλίου με την οποία απορρίφθηκε η προσφορά που υπέβαλε η προσφεύγουσα στο πλαίσιο του διαγωνισμού EP/DGINFO/WEBTV/2006/0003, ενότητα 2: περιεχόμενο των μεταδόσεων, ενόψει της δημιουργίας του δικτυακού τηλεοπτικού καναλιού του Ευρωπαϊκού Κοινοβουλίου (1).
   Προς στήριξη της προσφυγής/ αγωγής της, η προσφεύγουσα προβάλλει, πρώτον, ότι η διαδικασία που κατέληξε στην έκδοση της προσβαλλομένης αποφάσεως ήταν προδήλως μη σύννομη, λόγω αναρμοδιότητας του εκδόσαντος την πράξη, παραβάσεως του άρθρου 101 του δημοσιονομικού κανονισμού (2) και παραβάσεως του άρθρου 149 του κανονισμού 2342/2002 (3).
   Δεύτερον, η προσφεύγουσα διατείνεται, αφενός, ότι το Κοινοβούλιο εξέδωσε απόφαση με περιεχόμενο αντίθετο προς την αρχικώς εκδοθείσα στις 7 Αυγούστου 2006, με την οποία ανετίθετο στην προσφεύγουσα η εκτέλεση της συμβάσεως, χωρίς να αιτιολογήσει τη μεταστροφή αυτή και, αφετέρου, ότι τα κριτήρια επιλογής που λαμβάνει υπόψη η προσβαλλομένη απόφαση δεν είναι αυτά που εφαρμόσθηκαν με την πρώτη απόφαση του Κοινοβουλίου και δεν καθορίζονται ως τέτοια με την πρόσκληση προς υποβολή προσφορών. Συνεπώς, δεν τηρήθηκαν τα κριτήρια επιλογής που περιέχει η πρόσκληση αυτή και υφίσταται προσβολή των αρχών της ίσης μεταχειρίσεως και διαφάνειας, καθώς και παράβαση της υποχρεώσεως αιτιολογήσεως.
   
      (1)  Προκήρυξη διαγωνισμού «Δικτυακό τηλεοπτικό κανάλι του Ευρωπαϊκού Κοινοβουλίου» (ΕΕ 2006 S 87-91412)
   
      (2)  Κανονισμός (ΕΚ, Ευρατόμ) 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (ΕΕ L 248, σ. 1)
   
      (3)  Κανονισμός (ΕΚ, Ευρατόμ) 2342/2002 της Επιτροπής, της 23ης Δεκεμβρίου 2002, για τη θέσπιση των κανόνων εφαρμογής του κανονισμού (EK, Ευρατόμ) 1605/2002 του Συμβουλίου, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (ΕΕ L 357, σ. 1)